Holbrogaard er et miljøterapeutisk behandlingssted for unge etableret iht. Service -lovens § 49 stk. 2. Der tilbydes døgnbehandling til 10 unge i alderen 13 – 18 år med personlighedsforstyrrelser og/eller begyndende psykiatriske lidelser; samt til unge, der har været udsat for seksuelle eller andre traumatiserende overgreb.

Holbrogaard modtager ikke fysisk handicappede, psykisk udviklingshæmmede,

Kriminelle, aktive misbrugere og aggressive udadreagerende.

Holbrogaard danner hensigtsmæssige rammer for de unge i et udviklende og omsorgsfuldt miljø, der støtter de unges liv gennem behandling, miljøterapi, social træning og undervisning i vores interne skole.

Behandlingsmiljøet er forankret i en psykodynamisk forståelse af de unge. Vi arbejder ud fra miljøterapeutiske principper, hvor indre og ydre struktur og relationerne er de bærende elementer. Vi arbejde på at fremme de unges identitetsfølelse, selvstændighed, sociale funktion og mestring af deres vanskeligheder. Alle unge har ugentlige individuelle terapeutiske samtaler – samt tilbud om gruppeterapi. I terapien arbejder vi ofte med at komme bag om symptomerne og sammen med den unge nå til en forståelse / accept af de egentlige årsager til deres vanskeligheder.

Et af de vigtigste fokuspunkter i behandlingsarbejdet er, at de unge udvikler ” egen indre styring”. Derfor lægger strukturen på Holbrogaard op til at de unge selv skal lære at tage ansvar.

De fysiske rammer er en firlænget gård, der ligger tæt ved vandet i det smukke sydfynske landskab lidt øst for Fåborg.

Alle unge har eget værelse, der er beliggende i sidelængerne. Værelserne er som tilbud forhåndsindrettede og de fleste med eget bad. Hovedbygningen består bl.a. af opholdsstuer, spisestue og køkken.

Holbrogaards interne skole er en lille skole med plads til 12 elever, hvor 2 pladser er eksterne. Der er ansat 2 fuldtids- og 2 deltidslærere. Skolen følger retningslinjerne udstedt af Undervisningsministeriet oh har et pensum på lige fod med andre folkeskoler og privatskoler. Eleverne kan tage Folkeskolens Afgangsprøve efter 9 års skolegang. Fællesskabets værdier sættes højt, og der startes hver dag med fælles morgengymnastik. Derefter begynder den skemalagte undervisning.

Eleverne kommer alle med forskellige forudsætninger, både fagligt og personligt. Derfor er differentiering ofte en forudsætning for undervisningen.

Under de unges ophold er det vigtigt for os sammen med den unge at finde de fritidsaktiviteter, den unge gerne vil deltage i. Vores opgave er at motivere, planlægge og støtte den unge i at vælge og fastholde aktiviteten.

På Holbrogaard prioriterer vi forældresamarbejdet højt, hvorfor vi indgår et tæt og forpligtende samarbejde med forældrene, så de får relevant indflydelse på deres barns udvikling. Vi støtter de unge i deres kontakt til forældre, søskende og netværk. Det er vores erfaring, at et tillidsfuldt samarbejde med forældrene er en af de vigtigste forudsætninger for den unges accept af opholdet og behandlingen på Holbrogaard.

Personalet består af medarbejdere, der har en relevant socialfaglig uddannelse, bl.a. social- og sundhedsassistent, pædagog, psykolog, socialrådgiver, køkkenassistent /kostvejleder og lærere. Alle med erfaring i at arbejde miljøterapeutisk.

Det tætte relationsarbejde og de komplekse symptomer hos de unge betinger en løbende faglig opkvalificering indenfor det miljø- og psykoterapeutiske arbejdsfelt.

Derfor har hele personalegruppen gennemført en toårig grunduddannelse i miljøterapi

og ud over de uddannede terapeuter er en del i gang med længerevarende psykoterapeutiske uddannelser, samt uddannelser i kostvejning og neuropædagogik.

Hvis du vil vide mere om Holbrogaard henvises til vores hjemmeside [www.Holbrogaard.dk](http://www.Holbrogaard.dk) , E-mail adressen er: Holbrogaard@holbrogaard.dk